b'\n_START_ARTICLE_\nDomoljub (\xc4\x8dasnik)\n_START_PARAGRAPH_\nDomoljub (1888\xe2\x80\x931944) je bil slovenski poljudni \xc4\x8dasopis._NEWLINE_Izhajal je v Ljubljani, sprva kot priloga Slovenca, od 1897 samostojno. Do leta 1906 je izhajal dvakrat mese\xc4\x8dno, kasneje enkrat tedensko. Od februarja do septembra 1925 je izhajal kot Novi Domoljub, kasneje spet kot Domoljub. Od leta 1908 je svoje izdaje dopolnil s prilogami Na\xc5\xa1 kme\xc4\x8dki dom, Dru\xc5\xa1tvenik, Na\xc5\xa1a gospodinja, Ob\xc4\x8dinska uprava, Domoljubove podobe, Gospodar, Mati in gospodinja, Novice v slikah, Gospodar in gospodinja, Gospodar in Gospodinja in mati. V teh letih je zamenjal kar nekaj odgovornih urednikov, med katerimi so najdalj\xc5\xa1i sta\xc5\xbe imeli Andrej Kalan, Ivan Rakovec in Jo\xc5\xbee Kosi\xc4\x8dek. Menjali so se tudi zalo\xc5\xbeniki: M. Kolar, Anton Kr\xc5\xbei\xc4\x8d, Ivan Jane\xc5\xbei\xc4\x8d, Evgen Lampe, Ignacij \xc5\xbditnik, konzorcij Domoljuba, Franc Kulovec in Gregorij Pe\xc4\x8djak. Tiskanje Domoljuba je bilo zaupano Katoli\xc5\xa1ki tiskarni, Jugoslovanski tiskarni, Zadru\xc5\xbeni tiskarni in Ljudski tiskarni._NEWLINE_Slogan \xc4\x8dasopisa Domoljub je bil "Slovenskemu ljudstvu v pouk in zabavo".'